Փառատոնին տարբեր երկրներից մասնակցել են 6 թատերախմբեր, այդ թվում Ճապոնիայից, Պարսկաստանից, Վրաստանից և Հյուսիսային Օսիայից: «Շատ դժվարությամբ ստեղծվեց, նույնիսկ հավատս չի գալիս, որ ամեն ինչ իրականացավ, ու համարյա որևէ շեղում, որևէ բացթողում չունեցանք»,-ասաց Ն. Ասատրյանը: Վերջինիս տեղեկացմամբ, հրավիված 14 թատերախմբերից միայն մեկը՝ Մոսկվայի կամերային երիտասարդական թատրոնը, չի կարողացել մասնակցել փառատոնին՝ գլխավոր բեմադրիչի սիրտը վիրահատելու պատճառով: «Հրաշալի են ընդունում բեմադրությունները: Առաջին ներկայացումից սկսած՝ զարմացել էին, թե ալավերդցի հանդիսատեսն ինչպես ընկալեց ներկայացումը, ինչպես ճիշտ տեղերում արձագանքեց բեմադրիչի հնարքներին: Նույնիսկ Վահե Շահվերդյանը, երբ Ալավերդու Ս.Սարահարթ թաղամասի մշակույթի պալատում բեմադրեց Գարսիա Լորկայի «Արյունոտ հարսանիքը», զարմացած էր, որ ալավերդցի փոքրիկ երեխաները ոչ միայն չխանգարեցին, այլև մինչև վերջ ուշադիր դիտում ու գեղագիտական հաճույք էին ստանում ներկայացումից: Կարծում եմ դա շատ կարևոր է և այդ երևույթը պետք է ապրեցնել ու պահպանել»,- ասաց Ն. Ասատրյանը: